FI Euroopan unionin virallinen lehti CE 88/477

(2004/C 88 E/0489)

KIRJALLINEN KYSYMYS E-3881/03

esittäjä(t): Emmanouil Bakopoulos (GUE/NGL) komissiolle

(16. joulukuuta 2003)

Aihe: Xanthin läänin Almiran kosteikkoalueen ympäristötuhot

Xanthin läänin ranta-alueilla käynnistettiin 1980-luvun puolivälissä voimakas rakentaminen, jonka seurauksena suuria kosteikkoalueita on hävinnyt.

Lisäksi viime vuosina on kuivatettu laittomasti Almiran kosteikko, joka sisältyy Ramsal-yleissopimukseen ja josta osia on julistettu erityissuojelualueeksi (direktiivin 79/409/ETY (1) mukaisesti), kun taas sen muissa osissa on tehty arkeologisia löytöjä.

Vuonna 1997 käynnistyneen rakennushankkeen pinta-ala on noin 25 hehtaaria, jolle on tarkoitus rakentaa asuntoja. Toistaiseksi ei ole toteutettu mitään julkisia hankkeita alueen ympäristön tilan palauttamiseksi.

Onko komissio tietoinen tästä tilanteesta ja jos on, mihin toimiin se on ryhtynyt Almiran kosteikkoalueen tilan palauttamiseksi entiselleen?

Margot Wallströmin komission puolesta antama vastaus

(23. helmikuuta 2004)

Komissio on saanut paikallisilta kansalaisjärjestöiltä tiedon Traakian maakunnassa sijaitsevan Almiran kosteikkoalueen tilasta ja alueen suojeluun liittyvistä huolenilmauksista. Suurin osa esille tuoduista seikoista liittyy alueen asuntorakentamiseen, siisteysasioihin sekä kaupunkirakentamisen sääntöjä koskevan lainsäädännön puutteelliseen täytäntöönpanoon. Nämä asiat eivät kuitenkaan kuulu yhteisön toimivaltaan. Lisäksi kansalliset viranomaiset ovat jo ryhtyneet asianmukaisiin pakotetoimenpiteisiin asiassa (lupien peruutus, sakkorangaistukset).

Kysymystä riittävästä suojelusta Limnes kai Limnothalasses Thrakis — Evryteri perioxi kai paraktia zoni -alueella, jota on alueen suojelutavoitteiden vuoksi ehdotettu luontotyyppidirektiivin (neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (2), koodi GR113009) mukaiseksi yhteisön tärkeänä pitämäksi kohteeksi, ei kuitenkaan ole vielä ratkaistu. Asiaa koskevien valitusten käsittelyn pohjalta komissio totesi, ettei Kreikan ministerien yhteispäätös (Common Ministerial Decision) 5796/1996, jolla Nestoksen suistoalue sekä Vistonida- ja Ismarida-järvet määriteltiin kansallispuistoiksi, ollut enää voimassa. Kreikan lainsäädännön mukaan lainsäädäntökehykseen, jolla tähdätään luontokohteiden suojeluun ja joka on luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY sekä direktiivissä 92/43/ETY säädettyjen tavoitteiden mukainen, kuuluvat hyväksytty alueen käyttösuunnitelma (erityinen ympäristötutkimus), ministerien yhteispäätös sekä hallintoelin.

Saatavissa olevien tietojen mukaan Kreikassa on annettu laki 3044/2002 25 hallintoelimen perustamiseksi lukuisia sellaisia kohteita varten, joita Kreikka on jo ehdottanut sisällytettäväksi Natura 2000 -verkostoon. Laissa säädetään hallintoelimen perustamisesta Nestoksen, Vistonidan ja Ismaridan suistoaluetta varten, ja lakia seurasi ministerien yhteispäätös 125208/394/30.1.2003, jossa määritellään hallintoelimen johdon kokoonpano. Hallintoelimen perustaminen ja täyteen toimintaan saattaminen on vielä kesken. Elimen odotetaan toiminnallaan edistävän suojelutavoitteiden täyttymistä, hyväksyttyjen hallintosuunnitelmien täytäntöönpanoa ja tehokasta suojelua.

Koska kansallinen lainsäädäntö oli vielä keskeneräinen, komissio kuitenkin katsoi, että Kreikka ei ollut onnistunut luomaan suojelualuetta varten sellaista lainsäädäntökehystä, joka varmistaisi alueen suojelun ja säilyttämisen, ja käynnisti EY:n perustamissopimuksen 226 artiklan mukaisen rikkomismenettelyn. Komissio vakuuttaa arvoisalle parlamentin jäsenelle, että se ryhtyy kaikkiin tarpeellisiin toimenpiteisiin taatakseen yhteisön ympäristölainsäädännön asianmukaisen täytäntöönpanon.

(1) EYVL L 103, 25.4.1979, s. 1.

(2) EYVL L 206, 22.7.1992.